**Likumprojekta “Grozījumi Pasta likumā”**

**sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Likumprojekta “Grozījumi Pasta likumā” (turpmāk – likumprojekts) mērķis ir nodrošināt Ministru kabineta 2019. gada 17. decembra sēdes protokola Nr. 59 74. § 3. punktā dotā uzdevuma izpildi par Valsts ieņēmumu dienesta (turpmāk – VID) kompetences paplašināšanu, veicot pārrobežu pasta sūtījumu kontroli, lai atklātu Pasta likumā noteiktos aizdomīgos pasta sūtījumus.Likumprojekts stāsies spēkā vispārējā kārtībā. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Likumprojekts izstrādāts, lai nodrošinātu Ministru kabineta 2019. gada 17. decembra sēdes protokola Nr. 59 74. § 3. punktā dotā uzdevuma izpildi par VID kompetences paplašināšanu attiecībā uz aizdomīgu pasta sūtījumu pārbaudi, izņemšanu, glabāšanu un iznīcināšanu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | [1] Likumprojekta mērķis ir paplašināt muitas iestādes tiesības attiecībā uz pārrobežu pasta sūtījumu[[1]](#footnote-1) pārbaudi, aizdomīgo pasta sūtījumu[[2]](#footnote-2) izņemšanu, glabāšanu un iznīcināšanu. Tādējādi nepieciešams veikt grozījumus Pasta likumā, nosakot:1) aizdomīga pasta sūtījuma definīciju; 2) paplašināt aizliegumu attiecībā uz pasta sūtījumu saturu, proti, noteikt aizliegumu arī attiecībā uz narkotisko vielu izgatavošanai paredzēto izejmateriālu (prekursoru) un jauno psihoaktīvo vielu vai to saturošu izstrādājumu pārsūtīšanu pasta sūtījumos;3) VAS “Latvijas Pasts” darbinieku rīcību, konstatējot aizdomīgu pasta sūtījumu, kas satur narkotiskās vai psihotropās vielas, šo vielu izgatavošanai paredzēto izejmateriālu (prekursorus), jaunas psihoaktīvas vielas, proti, kam ziņot par konstatēto.[2 Ierobežotas pieejamības informācija][3] Ņemot vērā, ka ar minētajām darbībām muitas iestāde pēc būtības veic pasta sūtījumu kontroli, šādas tiesības ir nepieciešams nostiprināt normatīvajos aktos.[4 Ierobežotas pieejamības informācija][5] Ja persona (pasta sūtījuma saņēmējs) ieradīsies saņemt aizdomīgo pasta sūtījumu (uzrādot personu apliecinošu dokumentu), muitas amatpersona par to paziņos NMPP un pieaicinās NMPP amatpersonu piedalīties pārbaudē. Aizdomīgo pasta sūtījumu personas klātbūtnē atvērs un tā saturam veiks eksprestestu. Ja eksprestests uzrādīs narkotisko vielu klātbūtni, NMPP amatpersona saskaņā ar Kriminālprocesa likuma 6. pantu pieņems lēmumu par kriminālprocesa uzsākšanu un kriminālprocesa ietvaros veiks turpmākās procesuālās darbības, aizturēs personu(-as), kuras(-u) aizdomīgajā pasta sūtījumā konstatēta narkotiskā viela, izņems no personas vielu, pašu pasta sūtījumu un/vai citas mantas un dokumentus. Ja eksprestests neuzrādīs narkotisko vielu klātbūtni, pasta sūtījumu atdos personai (saņēmējam). Ja muitas amatpersonas, veicot pārrobežu pasta sūtījuma kontroli, konstatē, ka sūtījums nesatur ceturtajā daļā minētās vielas, bet ir aizdomas, ka tas satur brīvai apritei aizliegtas vielas vai priekšmetus, muitas iestāde pasta sūtījumu tā adresātam neizsniedz un par to nekavējoties informē kompetento iestādi. Ja personai saistībā ar izņemto un iznīcināto pasta sūtījumu radīsies mantiskais zaudējums vai nemantiskais kaitējums, kas tai nodarīts ar valsts pārvaldes iestādes prettiesisku administratīvo aktu vai prettiesisku faktisko rīcību, tā saskaņā ar Valsts pārvaldes iestāžu nodarīto zaudējumu atlīdzināšanas likumu varēs vērsties VID.[6] Šobrīd NMPP uzsākto kriminālprocesu skaits saistībā ar pārrobežu pasta sūtījumiem strauji pieaug. 2019. gadā uzsāktie kriminālprocesi par narkotisko vielu sūtījumiem ar VAS “Latvijas Pasts” starpniecību veido 83 % jeb 682 uzsāktos kriminālprocesus no visiem NMPP par narkotiskajām vielām uzsāktajiem kriminālprocesiem. Pasta sūtījumos atrodas dažādu veidu narkotiskās un psihotropās vielas, pārsvarā tās ir *MDMA*, marihuāna, hašišs, *LSD*, amfetamīns, halucinogēnās sēnes, retāk sastopams kokaīns un heroīns, kā arī dažādi aizliegtie medikamenti, piemēram, *SUBUTEX* tabletes. Visbiežāk pasta sūtījumos konstatēto vielu apjoms ir līdz 10 gramiem. Lielākā daļa pasta sūtījumu ar narkotiskajām vielām Latvijā nonāk no Nīderlandes Karalistes, kā arī neliela daļa no Spānijas, Apvienotās Karalistes, Beļģijas un Vācijas.Tieslietu ministrija organizēja divas sanāksmes, kas notika 2019. gada 11. jūlijā un 3. septembrī, kurās piedalījās Satiksmes ministrijas, Iekšlietu ministrijas, Valsts policijas, VID, Ģenerālprokuratūras un VAS “Latvijas Pasts” pārstāvji. Minētajās sanāksmēs rasts risinājums NMPP resursu efektīvai izmantošanai, ierobežojot narkotisko un psihotropo vielu un to prekursoru sūtījumu nelielos apmēros ar pasta starpniecību nonākšanu Latvijā.Tādējādi atbilstoši informatīvajā ziņojumā “Par risinājumu Valsts ieņēmumu dienesta Nodokļu un muitas policijas pārvaldes resursu efektīvai izmantošanai, ierobežojot narkotisko un psihotropo vielu un to prekursoru sūtījumu nelielos apmēros ar pasta starpniecību nonākšanu Latvijā” paredzētajam risinājumam, ka gadījumos, ja VID amatpersonas VAS “Latvijas Pasts” Rīgas šķirošanas kompleksā, veicot pārbaudi pasta sūtījumiem, konstatēs aizdomīgu pasta sūtījumu, proti, tādu, uz kuru norādīs speciāli apmācīts suns, un/vai rentgenā konstatēs, ka sūtījumā, iespējams, atrodas narkotiskās vai psihotropās vielas, vai to prekursori, sūtījuma tālākā nosūtīšana tiks apturēta un aizdomīgais pasta sūtījums tiks novietots uzglabāšanai VID noteiktā telpā. VID amatpersonas fiksēs uz aizdomīgā pasta sūtījuma norādīto saņēmēja un nosūtītāja informāciju un par to paziņos NMPP, kura saņemto informāciju izmantos analītiskajam darbam. VID amatpersonas veiks analītisko darbu, apkopojot informāciju par sūtījumā norādīto saņēmēju un nosūtītāju, lai konstatētu iespējamās sakarības vairāku (skaita un apjoma) sūtījumu uzskaitē. Uzmanība pievēršama atkārtotu vai biežu sūtījumu gadījumos vienai un tai pašai personai, uz vienu un to pašu adresi. Vienlaikus VID Muitas pārvaldes amatpersonas uz apturētā aizdomīgā pasta sūtījuma norādīto adresi personai nosūtīs uzaicinājumu 30 dienu laikā ierasties VID Muitas pārvaldē, lai to saņemtu. Ja persona 30 dienu laikā neieradīsies saņemt aizdomīgo pasta sūtījumu, VID speciāli izveidota komisija pieņems lēmumu par sūtījuma iznīcināšanu. Lēmumu iznīcināt aizdomīgu sūtījumu pieņems tikai pēc veiktās datu analīzes, kā arī pēc iespējamās operatīvās darbības rezultātu apkopojuma, lai neizveidotos situācija, ka sūtījums tiek iznīcināts jau pirms informācijas izpētes, tādējādi iznīcinot iespējamo lietisko pierādījumu.[7] Par pārkāpumiem saistībā ar narkotisko un psihotropo vielu pārvietošanu pāri valsts robežai ir paredzēta kriminālatbildība. Krimināllikuma 190.1 panta pirmajā daļā paredzēta kriminālatbildība par narkotiskas vai psihotropas vielas, šo vielu izgatavošanai paredzēto izejmateriālu (prekursoru) vai to saturoša izstrādājuma, kuru aprite ir aizliegta vai ierobežota, kā arī par radioaktīvas vai bīstamas vielas, stratēģiskas nozīmes preces vai citas vērtības, sprāgstvielas, ieroča, munīcijas pārvietošanu pāri Latvijas Republikas valsts robežai jebkādā nelikumīgā veidā. Šī panta otrā daļa paredz atbildību par tām pašām darbībām, ja tās izdarījusi personu grupa pēc iepriekšējas vienošanās vai tās izdarītas lielā apmērā, bet trešā daļa – ja tās izdarījusi organizēta grupa. Krimināllikuma 190.1 panta izmeklēšana atbilstoši Kriminālprocesa likuma 387. panta septītajai daļai ir piekritīga VID Nodokļu un muitas policijas pārvaldei. |
| 3. | Projekta izstrādē iesaistītās institūcijas un publiskas personas kapitālsabiedrības | Satiksmes ministrija, Finanšu ministrija (VID) |
| 4. | Cita informācija | Nav |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Galvenās mērķgrupas ir personas, kuras veic neatļautas darbības ar narkotiskajām un psihotropajām vielām, prekursoriem un jaunajām psihoaktīvajām vielām. |
| 2. | Tiesiskā regulējuma ietekme uz tautsaimniecību un administratīvo slogu | Likumprojekts šo jomu neskar. |
| 3. | Administratīvo izmaksu monetārs novērtējums | Likumprojekts šo jomu neskar. |
| 4. | Atbilstības izmaksu monetārs novērtējums | Likumprojekts šo jomu neskar. |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts un pašvaldību budžetiem** |
| Likumprojekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Saistītie tiesību aktu projekti | Vienlaikus ar šo likumprojektu ir izstrādāts un tiek virzīts likumprojekts “Grozījums Muitas likumā” un likumprojekts “Grozījumi likumā “Par Valsts ieņēmumu dienestu””. |
| 2. | Atbildīgā institūcija | Finanšu ministrija |
| 3. | Cita informācija | Nav |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Likumprojekts šo jomu neskar. |

|  |
| --- |
|  |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Lai risinātu informatīvajā ziņojumā “Par risinājumu Valsts ieņēmumu dienesta Nodokļu un muitas policijas pārvaldes resursu efektīvai izmantošanai, ierobežojot narkotisko un psihotropo vielu un to prekursoru sūtījumu nelielos apmēros ar pasta starpniecību nonākšanu Latvijā” norādīto problēmsituāciju saistībā ar pasta sūtījumu kontroli un aizdomīgo sūtījumu identificēšanu, izstrādāts likumprojekts un saistītie likumprojekti “Grozījumi likumā “Par Valsts ieņēmumu dienestu”” un “Grozījums Muitas likumā”.Ievērojot, ka informatīvajam ziņojumam “Par risinājumu Valsts ieņēmumu dienesta Nodokļu un muitas policijas pārvaldes resursu efektīvai izmantošanai, ierobežojot narkotisko un psihotropo vielu un to prekursoru sūtījumu nelielos apmēros ar pasta starpniecību nonākšanu Latvijā” ir piešķirts ierobežotas pieejamības statuss, tādējādi likumprojektam un saistītajiem likumprojektiem “Grozījumi likumā “Par Valsts ieņēmumu dienestu”” un “Grozījums Muitas likumā” un to anotācijām arī nepieciešams ir noteikt ierobežotas pieejamības statusu. |
| 2. | Sabiedrības līdzdalība projekta izstrādē | Ņemot vērā, ka likumprojektam un saistītajiem likumprojektiem “Grozījumi likumā “Par Valsts ieņēmumu dienestu”” un “Grozījums Muitas likumā” un to anotācijām ir noteikts ierobežotas pieejamības statuss, sabiedrības līdzdalību nenodrošina.Vienlaikus par izstrādāto likumprojektu un tā anotāciju pirms iesniegšanas Ministru kabinetā no VAS “Latvijas Pasts” un Latvijas Darba devēju konfederācijas ir saņemti atzinumi. |
| 3. | Sabiedrības līdzdalības rezultāti | Likumprojekta izstrādes laikā saņemti VAS “Latvijas Pasts” un Latvijas Darba devēju konfederācijas atzinumi ar iebildumu, ka VAS “Latvijas Pasts” nav kapacitātes un spēju izdibināt, kādu tieši saturu aizdomīgs pasta sūtījums satur.Lai ierobežotu narkotisko un psihotropo vielu un to prekursoru sūtījumu nelielos apmēros ar pasta starpniecību nonākšanu Latvijā, 2019. gada 11. jūlijā un 3. septembrī notika sanāksmes, kurās piedalījās Satiksmes ministrijas, Iekšlietu ministrijas, Valsts policijas, VID, Ģenerālprokuratūras un VAS “Latvijas Pasts” pārstāvji. Minēto sanāksmju rezultātā rasts risinājums attiecībā uz kārtību, kādā notiktu aizdomīga pasta sūtījuma identificēšana.Risinājums aizdomīga pasta sūtījuma identificēšanai ir sniegts informatīvajā ziņojumā “Par risinājumu Valsts ieņēmumu dienesta Nodokļu un muitas policijas pārvaldes resursu efektīvai izmantošanai, ierobežojot narkotisko un psihotropo vielu un to prekursoru sūtījumu nelielos apmēros ar pasta starpniecību nonākšanu Latvijā”. |
|  |  | Tādējādi VAS “Latvijas Pasts” un Latvijas Darba devēju konfederācijas minētais iebildums ņemts vērā un plānotā aizdomīga pasta sūtījuma identificēšanas kārtība ir paskaidrota likumprojekta anotācijā atbilstoši informatīvajā ziņojumā “Par risinājumu Valsts ieņēmumu dienesta Nodokļu un muitas policijas pārvaldes resursu efektīvai izmantošanai, ierobežojot narkotisko un psihotropo vielu un to prekursoru sūtījumu nelielos apmēros ar pasta starpniecību nonākšanu Latvijā” piedāvātajam risinājumam.VAS “Latvijas Pasts” iebildums par to, ka VID un Valsts policijai būtu jāvienojas savā starpā par sadarbību, savukārt pasta komersantam būtu jānosaka viens sadarbības partneris – vai nu Valsts ieņēmumu dienests, vai Valsts policija –, kam nodot visus aizdomīgos sūtījumus, pēc kuru saņemšanas minētās institūcijas varētu veikt savā kompetencē esošās darbības ar aizdomīgajiem pasta sūtījumiem, ir ņemts vērā. Likumprojekta “Grozījumi Pasta likumā” 26. panta otrā daļa precizēta, paredzot, ka aizdomīgie sūtījumi nekavējoties tiks nodoti tikai VID (t. i., muitas amatpersonai).  |
| 4. | Cita informācija | Nav |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | VID, Finanšu ministrija, Tieslietu ministrija, Iekšlietu ministrija, Satiksmes ministrija |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Likumprojekts paplašina VID līdzšinējās funkcijas un uzdevumus attiecībā uz pārrobežu pasta sūtījumu pārbaudi, kontroli, izņemšanu, glabāšanu un iznīcināšanu un nosaka VAS “Latvijas Pasts” rīcību ar aizdomīgu pasta sūtījumu. Likumprojektam nav ietekmes uz jaunu institūciju izveidi, esošu institūciju likvidāciju vai reorganizāciju.Nav nepieciešams veidot jaunas darba vietas, likumprojektā noteiktās prasības paredzēts īstenot esošo cilvēkresursu ietvaros. |
| 3. | Cita informācija | Nav |

Finanšu ministrs J. Reirs

Bundzis 67120753

Andrejs.Bundzis@vid.gov.lv

v\_sk. = 1765

1. Pārrobežu pasta sūtījums – pasta sūtījums, kuru saņem no citas valsts vai nosūta adresātam uz citu valsti, vai pārsūta tranzītā caur Latvijas Republikas teritoriju (Pasta likuma 1. panta 13. punkts). [↑](#footnote-ref-1)
2. Saskaņā ar likumprojektā “Grozījumi Pasta likumā” ietverto definīciju aizdomīgs pasta sūtījums ir pārrobežu pasta sūtījums, par kuru ir aizdomas, ka tas satur narkotiskās vai psihotropās vielas, šo vielu izgatavošanai paredzētos izejmateriālus (prekursorus), jaunas psihoaktīvas vielas vai to saturošus izstrādājumus (priekšmetus). [↑](#footnote-ref-2)